- Min storesøster, ja hele min familie skraldgrinede, da de hørte om vores ide, siger Markus Brandt Riis. Og man forstår det måske godt. Ideen er at køre hele vejen fra Skagen til Bornholm på løbehjul. Ideen fik de, da de gik på Salling Efterskole sammen og kørte mindre ture på løbehjul. Og nu er det blevet alvor. Marc fra Århus og Markus fra Nykøbing Mors er på vej. Vi møder dem på deres tredje etape, der går fra Hals til Randers. - Det er hårdt, men vi tror på, at vi klarer det, siger Marc. Natten har de to tilbragt i deres medbragte telt i en skov nord for Hals. De nåede først frem i går ved midnatstid, fordi det ene løbehjul gik i stykker, og de måtte med bus tilbage til Frederikshavn og starte forfra med et nyt løbehjul. Det kostede tid og mindst 10 kilometer ekstra. De regner med at nå frem til Bornholm på 14 dage. De gør det for at bevise, at de kan, og så forsøger de samtidig via en facebookside at samle penge ind til unicef og Røde Kors, som kan støtte ofrene for borgerkrigen i Syrien. - Det er med til at give os ekstra motivation, når ryggen gør ondt, og benene er trætte, siger Marc, inden de triller om bord på Hals-Egensefærgen. Følg de to drenges strabadser på Facebook. Søg på Vores løbehjulstur.

Referat:
Markus og Marc har givet sig selv en udfordring af de helt store.